钦定古今图书集成/理学汇编/文学典/第183卷 > 汉书 > 《艺文志》
## 钦定古今图书集成/理学汇编/文学典/第183卷 > 汉书 > 《艺文志》

传曰：“不歌而诵谓之赋。登高能赋，可以为大夫。”言感
物造耑，材知深美，可与图事，故可以为列大夫也。古
者诸侯卿大夫交接邻国，以微言相感，当揖让之时，
必称《诗》以谕其志，盖以别贤不肖而观盛衰焉。故孔
子曰：“不学《诗》，无以言也。”春秋之后，周道寖坏，聘问歌
咏不行于列国，学《诗》之士，逸在布衣，而贤人失志之
赋作矣。大儒孙卿及楚臣屈原，离谗忧国，皆作赋以
风，咸有恻隐古诗之义。其后宋玉、唐勒。汉兴，枚乘、司
马相如，下及扬子云，竞为侈丽闳衍之词，没其风谕
之义。是以扬子悔之曰：“诗人之赋丽以则，辞人之赋
丽以淫。如孔氏之门人用赋也，则贾谊登堂，相如入
室矣。如其不用何？”自孝武立乐府而采歌谣，于是有
代、赵之讴、秦、楚之风，皆感于哀乐，缘事而发，亦可以
观风俗知薄厚云。